Shiasa süchikijee tia,
makatüshi Jesús suluꞌu tü mmakat Galilea sünain waraittaa suluꞌupünaa tü pueulokalüirua.
Nnojoishi aleꞌejeein chamüin Judeamüin,
süka nuꞌutüneein aaꞌin natüma na laülaayuu judío chakana chaꞌaya.
Otta sülüꞌülapa tü miꞌiraa kanüliakat “Tü Lumakalüirua” chaꞌaya Jerusalén natüma na judíokana,
namakalaka na nimüliayuukana Jesús nümüin sünain nemeꞌerainpalain nia:
—Anakaja puꞌunüle yaajee yaa chamüin chaꞌaya Judeamüin sünainmüin tü miꞌiraakat süpüla neꞌrüinjanain na pikirajüinkana tü kasa paaꞌinrakat.
Müleka shiimüinre sünain paaꞌinrüin tü kasa anasü nütüjakat apüleerua Maleiwa nümüiwa,
piiꞌiyata shia sümüin wayuu süpüshua.
Nnojoleechi eꞌnnaajünüin pia sütüma wayuu wainma müleka punujulajüi tü paaꞌinrakat suulia —namakalaka nümüin.
Mayaainje nuwalayuuin naya,
nnojoishii anoujain nünain.
Nüsouktakalaka Jesús namüin:
—Nnojoyülia antüin tü takaliakat süpüla oꞌunaa chamüin.
Otta jiakana,
eeshii süpüla juꞌunüin soꞌu kaꞌi eekai eein neꞌe.
Nnojotsü kasain maalinjatüin anainjee jia süpüla tü wayuukolüirua sainküin mma.
Otta tayakai,
kanainshi naaꞌin saaliijee taküjüin namüin sünain kaainjalain tü naaꞌinrakat.
Juꞌuna jumata sünainmüin tü miꞌiraakat chaꞌaya Judeamüin.
Nnojoishi taya oꞌunajachin jooluꞌu,
süka nnojoliyülüin kettaain takalia süpüla oꞌunaa —nümataalakalaka Jesús namüin.
Makatakalaka joo Jesús kojuya kaꞌi sooꞌomüin yaa suluꞌu tü mmakat Galilea.
Süchikijee noꞌunüin na nimüliayuukana Jerusalénmüin sünainmüin tü miꞌiraakat,
oꞌunüshi Jesúsya.
Nüntakalaka chamüin sujuunajee wayuu süpüla nnojolinjachin niꞌnnüin sütüma.
Je na laülaayuu judíokana chaꞌaya Judea,
nasukajaa achikichi Jesús sünain tü miꞌiraakat sünain:
—¿Jalashi cheje eera nia?
—sünain namüin.
Ejejeraasü nüchiki Jesús wainma tü eꞌrajüsükalüirua sukua tü miꞌiraakat.
“Analeeshi chi wayuukai”,
müshii waneeirua.
Je tü waneeirua,
“Nnojoishi nia anamiain.
Aküjüshi naꞌalain sümüin wayuu”,
müshii.
Nnojoishi naashajaain achiki Jesús noꞌupala na laülaayuu judíokana süka mmolüin naya neema.
Maa aka shiatapünaa tü miꞌiraakat,
nikerolokoloko Jesús suluꞌumüin süpaatiase tü aꞌwaajüleekat Maleiwa süpüla ekirajaa tü wayuu eꞌrajüsükalüirua sukua tü miꞌiraakat.
Otta na laülaayuu judíokana,
ponusü maꞌi naaꞌin tü nümakat Jesús namüin na wayuukana.
—¿Jamüshi cheje eera nütüjaaka saaꞌu kasa wainma sümaa nnojolin ekirajuushin nia maa aka waya?
—namakalaka.
Nümakalaka Jesús namüin:
—Tü tekirajakat anain,
nnojotsü pütchin taleꞌeruꞌujeejatü neꞌe,
naapajala tamüin chi kajünalakai taya.
Chi wayuu eekai naaꞌinreein tü nüchekakat Maleiwa nüpüleerua,
nütüjaweerü aaꞌu tü tekirajakat anain müleka nümaꞌanajeejatüle Maleiwa ooꞌulaka pütchire neꞌe taleꞌeruꞌujeejatü.
Chi wayuu eekai nikirajüin shiiꞌiree kojuteein nia sütüma wayuu,
ekirajüshi süka pütchi nüleꞌeruꞌujeejatü neꞌe.
Otta tayakai,
ekirajüshi süpüla niainjachin kojutüin chi kajünalakai taya.
Je sükajee tia,
jütüjaweechi aaꞌu taya sünain shiimüin tanüiki waneepia.
Müichia taya nnojolüin aküjain alawaa.
Juꞌutee aaꞌinchi taya süka nnojolin toonooin sümaa nünüiki Moisés saaꞌin jümüin.
Otta jiakana,
mayaainje jiain aapünüin amüin tü nuluwataakat anain Moisés,
nnojotsü waneesüyaakaije jaꞌaka eekai soonooin sümaa tü nümakat jümüin —nümakalaka Jesús namüin na laülaayuu judíokana.
Nasouktakalaka na wayuukana napüshua sümaa patatüin naya sütüma tü nümakat namüin:
—Mamainnataashi pia sütüma kaleꞌeruꞌuin yolujaa.
¿Jarai chi oꞌuteeka paaꞌin?
Nümakalaka Jesús namüin na wayuukana:
—Süka taaꞌinrüin wane kasa anasü juꞌupala,
tü nütüjakat apüleerua Maleiwa nümüiwa,
mojushiisü jümüin süka taaꞌinrüin shia soꞌu sükalia eemerawaa süka aꞌyatawaain shia saaꞌin jümüin.
Otta jiakana,
aꞌyataapüꞌüshii jia soꞌu sükalia eemerawaa sünain jiꞌyotooin nüta chi jüchonkai süpüla joonooin sümaa tü nuluwataakat anain Moisés.
(Otta na aluwataakana sünain,
naya na jikiishiikana nüpülapünaa Moisés.)
Saaꞌu jiꞌyotooin nata na jüchooinkana soꞌu sükalia eemerawaa süpüla keraainjatüin jütüma tü nuluwataakat anain Moisés,
¿jamakaꞌa jia jashichikaꞌa tamüin saaꞌu teiyajüin wane ayuuishi soꞌu sükalia eemerawaa süpüla anainjachin nia?
Müleka jülüjüle jaaꞌin tü taaꞌinrakat soꞌu kaꞌikat tia,
jiyaawateechi aaꞌu taya sünain lotüin takuaippa je nnojoleena jia ayatüin sünain ayoujoo taya —nümakalaka Jesús namüin.